A Bizottság határozata

(1996. május 20.)

a glufozinát-ammónium gyomirtó szerrel szemben részlegesen ellenálló, géntechnológiával módosított hímivarú steril cikóriának (Cichorium intybus L.) a 90/220/EGK tanácsi irányelv értelmében történő forgalomba hozataláról

(EGT vonatkozású szöveg)

(96/424/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 94/15/EK bizottsági irányelvvel [1] módosított, a géntechnológiával módosított szervezeteknek a környezetbe történő szándékos kibocsátásáról szóló, 1990. április 23-i 90/220/EGK tanácsi irányelvére [2] és különösen annak 13. cikkére,

mivel a 90/220/EGK irányelv 10–18. cikkének megfelelően létezik egy olyan közösségi eljárás, amely egy tagállam részére lehetővé teszi, hogy a géntechnológiával módosított szervezeteket tartalmazó készítmények forgalomba hozatalához hozzájáruljon;

mivel az egyik tagállam (Hollandia) illetékes hatóságaihoz egy ilyen termék forgalomba hozataláról bejelentés érkezett;

mivel Hollandia illetékes hatósága az erre vonatkozó aktát a Bizottsághoz kedvező véleménnyel továbbította; mivel a többi tagállam illetékes hatósága az említett aktával kapcsolatosan kifogással élt;

mivel ezért a 90/220/EGK irányelv 13. cikke (3) bekezdésének megfelelően a Bizottságnak határozatot kell hoznia az említett irányelv 21. cikkében megállapított eljárásnak megfelelően;

mivel a Bizottság a 90/220/EGK irányelv hatályának figyelembevételével felhozott összes kifogást, és a dokumentációban megadott információkat megvizsgálta, és az alábbi következtetésekre jutott:

- nincs ok annak feltételezésére, hogy a bar gén vad cikóriapopulációkra történő átvitelének bármilyen káros hatása lenne, mivel az ilyen átvitel egy vad populáció számára csak akkor járna kompetíciós vagy szelekciós előnyökkel, ha a glufozinát-ammónium-tartalmú gyomirtó szer lenne szabályozásuk egyetlen eszköze, ami azonban nem igaz,

- a termék forgalomba hozatalának engedélyezése nem terjed ki a termék emberi fogyasztásra vagy állati takarmányozásra történő felhasználására, mivel a benyújtott bejelentés ezeket a szempontokat nem tartalmazza,

- nincs biztonsági oka annak, hogy arra utaló felirat szerepeljen a terméken, hogy a termék előállítása géntechnológiai módszerek segítségével történt,

- mivel a hibrid vetőmagok 50 %-a tűri a gyomirtó szereket, a jelölésen fel kell tüntetni, hogy a termék tűri a glufozinát-ammónium-tartalmú gyomirtó szert, ezáltal a termesztők figyelmét felhívják arra, hogy ez a gyomirtó szer nincs hatással a magról vadon kelt növényekre;

mivel a növénytermesztésben alkalmazott gyomirtó vegyszerek engedélyezése és használatuk emberi egészségre és környezetre gyakorolt hatásának összegzése a legutóbb a 96/12/EK bizottsági irányelvvel [3] módosított, a növényvédő szerek forgalomba hozataláról szóló, 1991. júliusi 91/414/EGK tanácsi irányelv [4], és nem a 90/220/EGK irányelv hatálya alá tartozik;

mivel az irányelv 11. cikkének (6) bekezdése és 16. cikkének (1) bekezdése további biztosítékokat tartalmaz arra az esetre, ha a termékkel kapcsolatos kockázatokról új információ merül fel;

mivel az ebben a határozatban meghatározott intézkedések összhangban vannak a 90/220/EGK irányelv 21. cikke alapján a tagállamok képviselőiből létrehozott bizottság véleményével,

ELFOGADTA EZT A HATÁROZATOT:

1. cikk

(1) A többi közösségi jogszabály sérelme nélkül, valamint a 2., 3. és 4. bekezdésre is figyelemmel, Hollandia hatósága a 90/220/EGK irányelv 13. cikke értelmében hozzájárul a Bejo-Zaden BV által bejelentett termék (Ref. C/NL/94/25) forgalomba hozatalához.

A termék a cikória (Cichorium intybus L. subspecies radicchio rosso) fajtáinak (RM3-3, RM3-4 és RM3-6) vetőmagjaiból és növényeiből áll, melyeket ártalmatlanított Ti-plazmidot tartalmazó Agrobacterium tumefaciens-ből nyertek, és amelyek a T-DNS határai között a következőket tartalmazzák:

i. Bacillus amyloliquefaciens-ből származó barnáz gén (egy ribonukleáz) a Nicotiana tabacum-ból származó ESP29 promoterrel és az Agrobacterium tumafeciens-ből származó nopalinszintáz gén terminátorával;

ii. Streptomyces hygroscopicus-ból származó bar gén (egy foszfinotricin-acetil-transzferáz) az Arabidopsis thaliana-ból származó PSsuAra promoterrel és az Agrobacterium tumefaciens-ből származó TL-DNS-gén-7 terminátorral;

iii. Escherichia coli-ból származó neo gén (egy neomycin-foszfotranszferáz II) az Agrobacterium tumefaciens-ből származó nopalinszintáz promoterrel és az Agrobacterium tumefaciens-ből származó oktopinszintáz terminátorral.

(2) A hozzájárulás az összes, hagyományosan termesztett cikóriafajtával való keresztezésből származtatott utódra kiterjed.

(3) Ez a hozzájárulás csak a termék termesztés céljából történő felhasználására terjed ki.

(4) A közösségi jogszabályok által előírt egyéb jelölések sérelme nélkül minden egyes vetőmagcsomag feliratozása jelzi azt, hogy a termék:

- csak termesztési célból használható fel, és

- tűrheti a glufozinát-ammónium-tartalmú gyomirtó szert.

2. cikk

Ennek a határozatnak a tagállamok a címzettjei.

Kelt Brüsszelben, 1996. május 20-án.

a Bizottság részéről

Ritt Bjerregaard

a Bizottság tagja

[1] HL L 103., 1994.4.22., 20. o.

[2] HL L 117., 1990.5.8., 15. o.

[3] HL L 65., 1996.3.15., 20. o.

[4] HL L 230., 1991.8.19., 1. o.

--------------------------------------------------